ПРОТОКОЛ №42
ОТ ЗАСЕДАНИЕ НА
КОМИСИЯТА ПО АТЕСТИРАНЕТО И КОНКУРСИТЕ 
ПРИ СЪДИЙСКАТА КОЛЕГИЯ НА ВСС,
ПРОВЕДЕНО НА 02.10.2017 г. 

ПРИСЪСТВАТ: Вероника Имова, Бонка Дечева, Бонка Янкова, Каролина Неделчева, Милка Итова, Ценка Георгиева, Стела Дандарова, Галя Георгиева, Даниела Костова, Цветинка Пашкунова, Любка Богданова, Виолета Главинова

Отсъстват: Юлия Ковачева, Камен Иванов, Александър Еленков, Деспина Георгиева

На заседанието присъстваха: 
Мария Христова – директор на дирекция СККМ,
Цветанка Тиганчева – началник-отдел „Конкурси на магистрати“, 
Николина Георгиева -  началник-отдел „Атестиране и кариерно развитие на съдии“. 

Протоколирал: Илина Йосифова

РАЗНИ

Р-1 ОТНОСНО: Молби от членове на Висшия съдебен съвет за възстановяване на длъжност, на  основание чл. 28, ал.1 от ЗСВ, във връзка с изтичане на мандата им като изборни членове на Висшия съдебен съвет.

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

1.1. ПРЕДЛАГА НА СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ ДА ПРЕДЛОЖИ, на основание чл. 30, ал. 5, т. 7 от ЗСВ, НА ПЛЕНУМА НА ВИСШИЯ СЪДЕБЕН СЪВЕТ да разкрие, на основание чл. 30, ал. 2, т. 8 от ЗСВ, 1 (една) длъжност „съдия” в Административен съд – София - област, считано от датата на вземане на решението.

1.2. ПРЕДЛАГА НА СЪДИЙСКАТА КОЛЕГИЯ ДА ВЪЗСТАНОВИ, на основание чл. 28, ал. 1 от ЗСВ,  Милка Здравкова Варнова - Итова – изборен член на ВСС (мандат 2012 – 2017 г.) на длъжността „съдия“ в Административен съд – София - област, на равна по степен длъжност, заемана преди избора, с ранг „съдия във ВКС и ВАС“, с месечно трудово възнаграждение, съгласно Таблица 1 на ВСС, считано от датата на изтичане на мандата й като изборен член на Висшия съдебен съвет.

1.3. ПРЕДЛАГА НА СЪДИЙСКАТА КОЛЕГИЯ ДА ВЪЗСТАНОВИ на основание чл. 28, ал. 1 от ЗСВ,  Каролина Неделчева Михайлова – изборен член на ВСС (мандат 2012 – 2017 г.) на длъжността „съдия“ в Административен съд – София - област, на равна по степен длъжност, заемана преди избора, с ранг „съдия в АС“, с месечно трудово възнаграждение, съгласно Таблица 1 на ВСС, считано от датата на изтичане на мандата й като изборен член на Висшия съдебен съвет.

1.4. ПРЕДЛАГА НА СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ ДА ПРЕДЛОЖИ, на основание чл. 30, ал. 5, т. 7 от ЗСВ, НА ПЛЕНУМА НА ВИСШИЯ СЪДЕБЕН СЪВЕТ да разкрие, на основание чл. 30, ал. 2, т. 8 от ЗСВ, 1 (една) длъжност „съдия” в Специализиран наказателен съд, считано от датата на вземане на решението.

1.5. ПРЕДЛАГА НА СЪДИЙСКАТА КОЛЕГИЯ ДА ВЪЗСТАНОВИ, на основание чл. 28, ал. 1 от ЗСВ,  Даниела Петрова Костова – изборен член на ВСС (мандат 2012 – 2017 г.) на длъжността „съдия“ в Специализиран наказателен съд, на равна по степен длъжност, заемана преди избора, с ранг „съдия във ВКС и ВАС“, с месечно трудово възнаграждение, съгласно Таблица 1 на ВСС, считано от датата на изтичане на мандата й като изборен член на Висшия съдебен съвет. 

1.6. ПРЕДЛАГА НА СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ ДА ПРЕДЛОЖИ, на основание чл. 30, ал. 5, т. 7 от ЗСВ, НА ПЛЕНУМА НА ВИСШИЯ СЪДЕБЕН СЪВЕТ да разкрие, на основание чл. 30, ал. 2, т. 8 от ЗСВ, 1 (една) длъжност „съдия” в Районен съд – Сандански, считано от датата на вземане на решението.

1.7. ПРЕДЛАГА НА СЪДИЙСКАТА КОЛЕГИЯ ДА ВЪЗСТАНОВИ, на основание чл. 28, ал. 1 от ЗСВ,  Димитър Костадинов Узунов – изборен член на ВСС (мандат 2012 – 2017 г.) на длъжността „съдия“ в Районен съд - Сандански, на равна по степен длъжност, заемана преди избора, с ранг „съдия в АС“, с месечно трудово възнаграждение, съгласно Таблица 1 на ВСС, считано от датата на изтичане на мандата й като изборен член на Висшия съдебен съвет. 

Мотиви: 
1. Правото на възстановяване по чл. 28, ал. 1 от ЗСВ (в ред. на ЗИДЗСВ,ДВ,бр.65/17 г.) на магистратска длъжност от членовете на ВСС с изтекъл или предсрочно прекратен мандат еднакво ли е със съдържанието на правото на връщане на административен ръководител, на заместник на административен ръководител на длъжностите съдия, прокурор, следовател в ОСВ?
2. Относими ли са и за случаите по чл. 28, ал. 1 от ЗСВ приетите критерии и принципни положения, вр. с чл. 13 от АПК, огласени  с принципното решение на СК на ВСС по пр. №19 от 09.05.2017 г. в практиката по приложението на чл. 169, ал. 5 от ЗСВ?
От сравнителноправното тълкуване на двете разпоредби може да се направи извод, че  единствената прилика в правната уредба по чл. 28, ал. 1 от ЗСВ  и в по чл. 169, ал. 5 от ЗСВ се отнася до уреждане на права на „възстановяване”/„връщане” на длъжностите съдия, прокурор, следовател, както от длъжността - „административен ръководител“, така и от длъжността - „изборен член на ВСС“, които са мандатни длъжности в съдебната система. С изтичане срока на мандата на лицата, посочени в тези текстове, по силата на цитираните разпоредби възниква правото им да заемат длъжностите, на които са били назначени преди избирането им на мандатните длъжности. 
Разликите между двата режима на оставане в органите на съдебната власт са съществени и поради това обуславят самостоятелни режими на възстановяване. Това е така, защото:
1. Систематичното място на текстовете, уреждащи правото на оставяне в ОСВ (връщане или възстановяване) е различно. Законът регулира различни по характер правоотношения – такива, възникнали вътре в органите на съдебната власт (ОСВ), и отношения извън тях, но в структурата на представителния орган на съдебната власт – ВСС, който има само административни, а не магистратски функции. Сравнителноправното тълкуване на чл. 28, ал. 1 и чл. 169, ал. 5 от ЗСВ дава основание за извод, че всеки от текстовете има както различно систематично място, така и различно съдържание по отношение условията и реда за възстановяване. Първият е в глава втора „Висш съдебен съвет“, раздел I „Правно положение и състав на ВСС“, докато чл. 169, ал. 5 от ЗСВ е уреден в глава девета „Статут на съдиите, прокурорите и следователите“, раздел I „Назначаване  и освобождаване“;
2. Разпоредбата на чл. 28, ал. 1 от ЗСВ разглежда немагистратска длъжност, за разлика от хипотезата на чл. 169, ал. 5 от ЗСВ, разглеждаща магистратски длъжности. 
3. От граматическото и логическо тълкуване се извежда, че нормата чл. 28, ал. 1 от ЗСВ предвижда условия и ред за възникване и упражняване правото на член на ВСС с изтекъл мандат да бъде възстановен на магистратска длъжност „съдия, прокурор или следовател”. Това право предвижда възстановяване „на заеманата преди избора длъжност” или възстановяване „на равна по степен длъжност в органите на съдебната власт“. Това право може да бъде упражнено в рамките на 14-дневния срок (срочно право) от изтичане на мандата. 
4. При упражняване правото на възстановяване не са поставени други легитимни условия за преценка на неговата основателност от кадровия орган. Не са предвидени допълнителни критерии за удовлетворяване на едната или другата от алтернативно уредените две възможности. От липсата на такива условия следва изводът, че законодателят е предоставил безусловно право на избор от членовете на ВСС с изтекъл мандат за възстановяване на длъжността, заемана преди избора или на равна по степен длъжност в ОСВ. Липсват в законовата регламентация и основания за преценка на натовареност на органа на съдебната власт, за който се претендира възстановяване, нито задълженост от преценка за наличие или за липса на свободни щатни длъжности в съответния равен по степен ОСВ, с този, заеман от лицата преди избора им на мандатната длъжност. Единственото ограничение, предвидено в закона, е по отношение на длъжността, която трябва да е „равна по степен” на заеманата преди избора в равен по степен ОСВ. 
И тъй като е предвидено упражняването на това право при алтернативност от две възможности, следва, че молителят може да избере всяка една от тях, по своя преценка и свободна воля. До този извод води буквалното тълкуване на нормата. Друго разширително или стеснително тълкуване на закона от кадровия орган би довело до недопустимо дописване на закона и до недопустима намеса в правомощията на законодателя.
5. Не на последно място в подкрепа на направените по-горе изводи е историческото тълкуване съдържанието на чл. 28, ал. 1 от ЗСВ в редакцията, съгл. ДВ, бр. 1, ДВ, от 2011 г. и ДВ, бр. 62/2016 г., с действащата сега редакция, обн., ДВ,.бр. 65/2017 г. 
Предходната редакция е предвиждала възстановяването на магистратската длъжност, заемана преди избора на член на ВСС с изтекъл или прекратен мандат, да се извършва ex lege на същата длъжност и в същия ОСВ, без процедура по възстановяване, без да е необходимо обективирано в молба волеизявление за възстановяване от лицето. Единственото условие в закона е било да е изтекъл мандатът на изборния член на ВС, без право на друга преценка от кадровия орган.
Новата уредба предвижда не само условие, но и ред за възстановяване,       т. е. изоставена е уредбата на възстановяване еx lege. За разлика от отменения, действащият текст на чл. 28, ал. 1 (обн. в ДВ, бр. 65/11.08.2017 г.) създава право на членовете на ВСС с изтекъл мандат да изразят с молба в 14-дневен срок, до съответната колегия на ВСС както волята си за възстановяване на равна по степен магистратска длъжност със заемана преди избора, така и да упражнят правото си на избор между ОСВ, в който са били преди избора и друг ОСВ, който е равен по степен с предходния. Подаването на молба се явява не само способ за заявяване правото на възстановяване, но чрез нея се дава възможност за изразяване и на желание с приоритет при възстановяването. Следва, че действащата разпоредба има различна философия от досегашната, поради въвеждане на „бонус за кариерно развитие”на лицата по чл. 28, ал. 1 от ЗСВ, след прекратяване на мандата им. Той е изразен в правото им да изберат къде да бъдат възстановени – в същия или в друг равен по степен ОСВ спрямо този преди избора. Разумът на закона е в лишаването на тези лица – немагистрати в срока на петгодишния им мандат като членове на ВСС от правото на участие чрез конкурс за развиване на магистратска кариера от повишаване/преместване в органите на съдебната власт, за разлика от мандатните административни ръководители и заместниците на административните ръководители в ОСВ, които не са лишени от това право в своя мандат. Създадено е едно компенсиращо ги право на избор за възстановяване „по хоризонтала” в друг, равен по степен ОСВ спрямо този на заеманата преди избора длъжност. Поради което кадровият орган трябва да се съобрази с волеизявлението, направено по реда на чл. 28, ал. 1 от ЗСВ.
Ето защо Комисията счита, че тълкуването на буквата и духа в уредбата на чл. 28, ал. 1 от ЗСВ налагат извода, че принципното решение на СК на ВСС, прието по пр. №19/09.05.2017 г. във връзка с приложението на чл. 169, ал. 5 от ЗСВ, не се отнася и за случаите по чл. 28, ал. 1 от ЗСВ.
Извън съображенията, развити в мотивите, че "правото на възстановяване не зависи от своб. щатни бройки и натовареността на съответния ОСВ", се залага и общата идея за натовареността като принцип в кадровата политика на ВСС с цел постигане на справедливост и пропорционалност между средствата за постигането и значимостта на преследвания резултат. Поради това, КАК счита за целесъобразно и в случая изследва и натовареността на СпНС, АССО и РС – Сандански (при възстановяването на магистратски длъжности на колегите по молбите на г-жа Даниела Костова, г-жа Милка Итова, г-жа Каролина Неделчева и г-н Димитър Узунов) като допълнително принципно положение при обсъждане основанието за възстановяване, чрез разкриването на съответните щатни съдийски бройки, съгласно желанието на правоимащите субекти по чл. 28 от ЗСВ.

1.8. ВНАСЯ  предложенията по т. Р-1.1, Р-1.4 и Р-1.6. в заседание на Пленума на ВСС, насрочено за 03.10.2017 г., за разглеждане и произнасяне.

1.9. ВНАСЯ  предложенията по т. Р-1.2, Р-1.3, Р-1.5 и Р-1.7 в заседание на Съдийската колегия, насрочено за 04.10.2017 г., за разглеждане и произнасяне.

ЕДИНЕН ФОРМУЛЯР

С-1. ОТНОСНО: Предложение от административния ръководител - председател на Апелативен съд - Варна за периодично атестиране на Янко Димитров Янков - заместник на административния ръководител - заместник-председател на Апелативен съд - Варна, с ранг „съдия във ВКС и ВАС”. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

1.1. Налице са условията по чл. 196, т. 3 от ЗСВ за провеждане на периодично атестиране на Янко Димитров Янков - заместник на административния ръководител - заместник-председател на Апелативен съд - Варна, с ранг „съдия във ВКС и ВАС”.

1.2. ИЗГОТВЯ, на основание чл. 204а, ал. 3, т. 3 от ЗСВ, комплексна оценка „МНОГО ДОБРА" – 99 (деветдесет и девет) точки на Янко Димитров Янков - заместник на административния ръководител - заместник-председател на Апелативен съд - Варна, с ранг „съдия във ВКС и ВАС”.

1.3. ПРЕДОСТАВЯ, на основание чл. 205, ал. 1 от ЗСВ, на Янко Димитров Янков - заместник на административния ръководител - заместник-председател на Апелативен съд - Варна, с ранг „съдия във ВКС и ВАС”, резултатите от атестирането за запознаване. 

ПРЕДСЕДАТЕЛ НА КОМИСИЯТА 
ПО АТЕСТИРАНЕТО И КОНКУРСИТЕ 
ПРИ СЪДИЙСКАТА КОЛЕГИЯ: 

ВЕРОНИКА ИМОВА (п)